กกต. ชี้แจงตัวเลขจำนวนผู้มาใช้สิทธิ์เลือกตั้ง ที่เพิ่มขึ้นจากการแถลงข่าวครั้งแรก ไม่ใช่เรื่องผิดปกติ แต่เป็นตัวเลขครบ 100%
กกต. ชี้แจงตัวเลขจำนวนผู้มาใช้สิทธิ์เลือกตั้ง ที่เพิ่มขึ้นจากการแถลงข่าวครั้งแรก ไม่ใช่เรื่องผิดปกติ แต่เป็นตัวเลข ครบ 100% ที่ทุกหน่วยเลือกตั้งรายงานเอกสารเข้ามาแล้ว สำนักงานคณะกรรมการการเลือกตั้ง ชี้แจงกรณี ที่พรรคการเมืองบางพรรคมีข้อสงสัยเกี่ยวกับจำนวนผู้มาใช้สิทธิ์เลือกตั้ง ที่ กกต.ได้แถลงเมื่อวันที่ 24 มีนาคม 2562 ว่ามีผู้มาใช้สิทธิ์เลือกตั้งจำนวน 33,775,230 คน คิดเป็นร้อยละ 65.96 ของผู้มีสิทธิ์เลือกตั้ง แต่ในวันที่ 28 มีนาคม 2562 กกต. ได้แถลงว่า มีจำนวนผู้มาใช้สิทธิ์เลือกตั้ง 38,268,375 คน คิดเป็นร้อยละ 74.69 ของผู้มีสิทธิเลือกตั้ง ซึ่งมีความแตกต่างจากเดิมคือ 4,493,145 คน นั้น เนื่องจากข้อมูลที่ได้แถลงเมื่อวันที่ 24 มีนาคม 2562 เป็นข้อมูลจากระบบรายงานผลอย่างไม่เป็นทางการ ซึ่งในการแถลงข่าววันนั้นได้ชี้แจงแล้วว่า เป็นข้อมูลจากหน่วยเลือกตั้งที่รายงานเข้ามา ร้อยละ 90 ของหน่วยเลือกตั้ง (83,088 หน่วย) จากทั้งหมด 92,320 หน่วย ซึ่งยังคงเหลืออีก 9,232 หน่วยที่ยังไม่ได้รายงานข้อมูลเข้ามา อีกทั้งยังไม่รวมจำนวนคะแนนที่มาจากการเลือกตั้งล่วงหน้าในเขตเลือกตั้ง นอกเขตเลือกตั้ง และนอกราชอาณาจักร อีกจำนวนกว่า 2 ล้านบัตร ดังนั้นข้อมูลที่มีการแถลงข่าวเมื่อวันที่ 28 มีนาคม 2562 ว่ามีผู้มาใช้สิทธิเลือกตั้งจำนวน ร้อยละ 74.69 (38,268,375 คน) เป็นข้อมูลที่เพิ่มขึ้น เมื่อได้รับรายงานเป็นเอกสารจากทุกหน่วยเลือกตั้งครบ 100% แล้ว ไม่ใช่กรณีที่จำนวนผู้มาใช้สิทธิ์เลือกตั้งเพิ่มมากขึ้นอย่างผิดปกติ หรือเกิดจากการทุจริตแต่อย่างใด สำนักงานคณะกรรมการการเลือกตั้ง ชี้แจงเพิ่มเติมว่า การรายงานผลการนับคะแนนอย่างเป็นทางการ เป็นการรวบรวมจากเอกสารรายงานผลการนับคะแนนเลือกตั้งสมาชิกสภาผู้แทนราษฎร ในแต่ละหน่วยเลือกตั้ง ส่งมารวมกันที่เขตเลือกตั้ง ก่อนส่งไปที่จังหวัด เพื่อตรวจสอบอีกครั้ง แล้วจึงส่งเอกสารผลการนับคะแนนรายเขตเลือกตั้งมายังส่วนกลาง โดยในการเลือกตั้งครั้งนี้ ใช้ระยะเวลาประมาณ 5 วัน ซึ่งเท่ากับการเลือกตั้งทุกครั้งที่ผ่านมา ไม่ได้มีความล่าช้าในการรายงานผลการนับคะแนนเลือกตั้งแต่อย่างใด หากสาธารณชน หรือพรรคการเมืองยังมีข้อสงสัยในประเด็นใดสามารถสอบถามจากสำนักงานคณะกรรมการการเลือกตั้งได้